b'\n_START_ARTICLE_\nMax Klinger\n_START_PARAGRAPH_\nMaksas Klingeris (vok. Max Klinger, 1857\xe2\x80\x931920\xc2\xa0m.)\xc2\xa0\xe2\x80\x93 Vokietijos tapytojas, grafikas ir skulptorius. Simbolistas. M. K. \xc4\x8ciurlionio muziejuje Kaune eksponuojamas jo paveikslas \xe2\x80\x9eDaktaro Hermano Heinricho von Meyerio (?) portretas\xe2\x80\x9c.\n_START_SECTION_\nBiografija\n_START_PARAGRAPH_\nMaksas Klingeris gim\xc4\x97 1857\xc2\xa0m. vasario 18 d. Leipcige. Mok\xc4\x97si Karlsr\xc5\xabj\xc4\x97je vadovaujamas Karl Gussow (1843\xe2\x80\x931907), ir 1875\xc2\xa0m. persik\xc4\x97l\xc4\x97 mokytis \xc4\xaf Berlyn\xc4\x85 vietos dail\xc4\x97s akademijoje. Joje jis susidraugavo ir kartu dirbo vienoje studijoje su Christian Krohg (1852\xe2\x88\x921925). M. Klingeris pagars\xc4\x97jo serija pie\xc5\xa1ini\xc5\xb3 \xe2\x80\x9ePir\xc5\xa1tin\xc4\x97s paie\xc5\xa1kos parafraz\xc4\x97\xe2\x80\x9c, 1878\xc2\xa0m. pademonstruot\xc5\xb3 Berlyno dail\xc4\x97s akademijoje. \xc5\xa0i serija publikuota 1881\xc2\xa0m. grafikos forma. Joje su seksualine potekste vaizduojami jauno vyro nuotykiai su pamesta moters pir\xc5\xa1tine. 1883\xe2\x88\x9286\xc2\xa0m. M. Klingeris gyveno Pary\xc5\xbeiuje, 1884\xc2\xa0m. publikuota jo grafikos serija \xe2\x80\x9eGyvenimas\xe2\x80\x9c, palietusi prostitucijos tem\xc4\x85. Dailininkas daug keliavo, gyveno Romoje, 1893\xc2\xa0m. gr\xc4\xaf\xc5\xbe\xc4\x99s \xc4\xaf Vokietij\xc4\x85 apsistojo Leipcige. Jo k\xc5\xabrybai b\xc5\xabdingos gyvenimo ir mirties temos._NEWLINE_Garsiausiu M. Klingerio tapybos k\xc5\xabriniu tapo dideli\xc5\xb3 matmen\xc5\xb3 \xe2\x80\x9ePario teismas\xe2\x80\x9c (1885\xe2\x88\x9287, Vienos meno istorijos muziejuje), kurio r\xc4\x97mas \xc4\xaftrauktas \xc4\xaf bendr\xc4\x85 dekoratyvin\xc4\x99 k\xc5\xabrinio schem\xc4\x85. Skulpt\xc5\xabroje M. Klingeris eksperimentavo su polichromine skulpt\xc5\xabra. Garsiausia jo skulpt\xc5\xabra \xc4\xafvardijamas \xe2\x80\x9eBetchovenas\xe2\x80\x9c (1899\xe2\x88\x921902, Leipcigo dail\xc4\x97s muziejuje). Dailininkas dirbo su baltu ir spalvotu marmuru, bronza, dramblio kaulu, alebastru. Maksas Klingeris labiausiai pagars\xc4\x97jo savo grafika. Be min\xc4\x97t\xc5\xb3, pa\xc5\xbeym\xc4\x97tinos jo serijos \xe2\x80\x9eIeva ir ateitis\xe2\x80\x9c (1880). \xe2\x80\x9eMeil\xc4\x97\xe2\x80\x9c (1887), \xe2\x80\x9eApie mirt\xc4\xaf I\xe2\x80\x9c (1889), \xe2\x80\x9eBramso fantazijos\xe2\x80\x9c (1894), \xe2\x80\x9eApie mirt\xc4\xaf II\xe2\x80\x9c (1898\xe2\x80\x931909). M. Klingeris savo grafikos k\xc5\xabriniais laikomas siurrealizmo pirmtaku, jis paveik\xc4\x97 Giorgio de Chirico, Max Ernst, Salvador Dali ir K\xc3\xa4the Kollwitz k\xc5\xabryb\xc4\x85. Maksas Klingeris mir\xc4\x97 1920\xc2\xa0m. liepos 5 d. Naumburgo Grosjenos priemiestyje.'